Diari Oficial de la Generalitat Valenciana


Sumari del DOGV 9989, del 21-11-2024 (2024/12262)

ORDE 15/2024, de 21 de novembre, conjunta de la Conselleria de Sanitat i de la Conselleria de Justícia i Interior, per la qual s'adopten mesures temporals i excepcionals en la Comunitat Valenciana, a conseqüència del temporal de pluja i vent iniciat el 29 d'octubre de 2024 en la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9989

Data del DOGV
:   21-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/12436

CVE
:   WEUN-F-0949-49644

Data del document
:   21-11-2024

Organisme emissor
:   Conselleria de Sanitat / Conselleria de Justícia i Interior

Tipus de document
:   Ordre

Descriptors 

:   * salut pública
    * habitatge
    * desastre natural
    * inundació

Des del dia 28 d'octubre de 2024 la Comunitat Valenciana i, de manera molt especial, la província de València en el seu conjunt, s'ha vist afectada per una DANA d'una intensitat i conseqüències tant en vides humanes com en danys a les infraestructures sense precedents.

Durant estos 20 dies s'han adoptat les mesures necessàries per a garantir el subministrament bàsic d'aigua, energia i comunicacions, millora de sanejament, distribució d'aliments, s’ha procedit a les reparacions necessàries i neteja, amb l’última finalitat de garantir l'ús normal per part dels ciutadans.

En este punt és necessari adoptar mesures extraordinàries per a evitar situacions que puguen comprometre la salut dels ciutadans, i així evitar malalties derivades de la proliferació d’animals rosegadors, insectes i altres malalties com la leptospirosi. A mesura que passen els dies és més urgent retirar el llot, el fang i les escombraries de tots els llocs que pogueren suposar un risc a les persones.

Per això, es considera necessari, proporcionat i idoni l'entrada en els garatges, baixos i locals de les zones afectades amb la finalitat única i exclusiva de netejar i extraure el llot i altres substàncies que constituïsquen elements d'insalubritat.

La limitació resulta proporcional a la finalitat perseguida, ja que la mesura adoptada és la menys perjudicial per als drets de tercers, no es prolonga especialment en el temps i és l'única que es pot adoptar per a alcançar la finalitat perseguida.

Consta, previ a esta resolució, l’informe emés pel director general de Salut Pública de data de 18 de novembre de 2024, que advertix dels elevats riscos per a la salut pública, el que literalment s'assenyala que «És prioritària la retirada d'aigües estancades, llots, fangs i escombraries de tots els carrers, garatges, domicilis i llocs que puga suposar un risc per la proximitat de persones, i hauria de retirar-se com més prompte millor per tots els mitjans al seu abast».

La base legal la trobem en la Constitució Espanyola que, en l’article 43 establix el dret constitucional a la protecció de la salut, així com l'obligació dels poders públics d'organitzar i tutelar la salut pública a través de mesures preventives i de les prestacions i servicis necessaris.

De manera més específica s’ha de citar la Llei orgànica 3/1986, de 14 d'abril, de mesures especials en matèria de salut pública, que en l’article 1 establix que «amb la finalitat de protegir la salut pública i previndre la seua pèrdua o deterioració, les autoritats sanitàries de les diferents administracions públiques podran, dins de l'àmbit de les seues competències, adoptar les mesures previstes en la present llei quan així ho exigisquen raons sanitàries d'urgència o necessitat», i igualment, l'article 3 establix l'adopció de mesures extraordinàries per l'autoritat sanitària amb la finalitat de solucionar situacions de malaltia de caràcter transmissible.

L'article 26.1 de la Llei 14/1986, de 25 d'abril, general de sanitat, preveu: «En cas que existisca o se sospite raonablement l'existència d'un risc imminent i extraordinari per a la salut, les autoritats sanitàries adoptaran les mesures preventives que estimen pertinents, com la confiscació o immobilització de productes, suspensió de l'exercici d'activitats, tancaments d'empreses o les seues instal·lacions, intervenció de mitjans materials i personals i totes les altres que es consideren sanitàriament justificades».

La Llei 33/2011, de 4 d'octubre, general de salut pública, per la seua part, establix en l'article 54.1 que «sense perjuí de les mesures previstes en la Llei orgànica 3/1986, de 14 d'abril, de mesures especials en matèria de salut pública, amb caràcter excepcional, i quan així ho requerisquen motius d'extraordinària gravetat o urgència, l'Administració General de l'Estat i les de les comunitats autònomes i ciutats de Ceuta i Melilla, en l'àmbit de les seues competències respectives, podran adoptar les mesures que siguen necessàries per a assegurar el compliment de la llei», i en l'apartat 2, que «en particular, sense perjuí del que preveu la Llei 14/1986, de 25 d'abril, general de sanitat, l'autoritat competent podrà adoptar, mitjançant una resolució motivada, les mesures següents:

f) Qualsevol altra mesura ajustada a la legalitat vigent si hi ha indicis racionals de risc per a la salut, inclosa la suspensió d'actuacions d'acord amb el que establix el títol II d'esta llei».

En l'apartat 3 del mencionat precepte s'establix: «Les mesures s'adoptaran amb l’audiència prèvia dels interessats, excepte en cas de risc imminent i extraordinari per a la salut de la població, i la seua duració no excedirà del temps exigit per la situació de risc que les va motivar. Els gastos derivats de l'adopció de mesures cautelars previstes en el present article aniran a càrrec de la persona o empresa responsable».

L'article 83.2 de la Llei 10/2014, de 29 de desembre, de la Generalitat, de salut de la Comunitat Valenciana, establix: «Així mateix, les activitats públiques i privades de les quals, directament o indirectament, puguen derivar-se un risc per a la salut i seguretat de les persones, incloses les de promoció i publicitat, se sotmetran a les mesures d'intervenció que reglamentàriament s'establisquen».

I l'article 86.2.b de la mencionada Llei de salut de la Comunitat Valenciana, de regulació de les mesures especials cautelars i definitives, assenyala: «Quan l'activitat exercida poguera tindre una repercussió excepcional i negativa en la salut, les autoritats públiques sanitàries, a través dels seus òrgans competents en cada cas, podran procedir a l'adopció de les mesures especials que siguen necessàries per a garantir la salut i seguretat de les persones, que tindran caràcter cautelar o, després del corresponent procediment contradictori, caràcter definitiu».

La protecció de la salut, en l'àmbit de les emergències s'ha d'analitzar juntament amb allò que es preveu en la Llei 17/2015, de 9 de juliol, del sistema nacional de protecció civil, entre altres en els articles 7 bis, i 20 (Deure de col·laboració i Fase de recuperació), així com en la mateixa normativa autonòmica, representada mitjançant la Llei 13/2010, de 23 de novembre, de la Generalitat, de protecció civil i gestió d'emergències, conté iguals mesures.

El mateix Tribunal Constitucional ha analitzat esta rellevància en algunes de les seues resolucions. Per totes elles es pot citar la Interlocutòria [TC Núm. 112/2022, de 13 de juliol](https://urldefense.com/v3/__https:/hj.tribunalconstitucional.es/es/Resolucion/Show/29062__;!!D9dNQwwGXtA!QZqvwjW3Cp5YKK-IZka3jsU9190QRUmcSzK9XVGpRR5OXKBzUNIPLs_k9OfoFOjsi4xvKlQzeTXhXgvfY78WxYlqwto_fw$), que literalment assenyala en el fonament jurídic 4t que:

«Prestacions d'este tipus es preveuen, des del punt de vista sanitari, en l'art. 3 de la Llei orgànica 3/1986, de 14 d'abril, de mesures especials en matèria de salut pública, quan disposa: "Amb la finalitat de controlar les malalties transmissibles, l'autoritat sanitària, a més de realitzar les accions preventives generals, podrà adoptar les mesures oportunes per al control dels malalts, de les persones que estiguen o hagen estat en contacte amb estos i del medi ambient immediat, així com les que es consideren necessàries en cas de risc de caràcter transmissible". Per la seua part, també és possible trobar prestacions de similar naturalesa en l'àmbit de protecció civil, tant en l'ordenament estatal, en el qual cal fer referència a l'art. 7 bis.2 de la Llei 17/2015, de 9 de juliol, del sistema nacional de protecció civil ("En els casos d'emergència, qualsevol persona, a partir de la majoria d'edat, estarà obligada a la realització de les prestacions personals que exigisquen les autoritats competents en matèria de protecció civil, sense dret a indemnització per esta causa, i al compliment de les ordes i instruccions, generals o particulars, que aquelles establisquen"), com en l'ordenament autonòmic, en el qual els articles 5.1 i 8 del text refós de la Llei de gestió d'emergències del País Basc, aprovat pel Decret legislatiu 1/2017, de 27 d'abril, que contenen previsions similars quant a la realització de les prestacions personals que exigisquen les autoritats competents en matèria de protecció civil per a la protecció de persones i béns i el patrimoni col·lectiu i a l'adopció de mesures d'obligat compliment per als seus destinataris».

Per tot l'anterior, i conforme s'ha acordat en la reunió del CECOPI mantinguda el dia 21 de novembre a les 10 hores, procedix el següent

ORDENEM

*Primer. Objecte*

Amb l'única i exclusiva finalitat de netejar i extraure el llot i altres substàncies que constituïsquen elements d'insalubritat i, per tant, una amenaça per a la salut i salubritat pública, l'entrada en els garatges, baixos i locals de les zones afectades durant el menor temps possible per a procedir a realitzar estes accions.

En particular s'haurà de procedir a l’extracció de l'aigua, de fang i el seu transport a les zones degudament habilitades a tal fi.

*Segon. Àmbit*

L'àmbit territorial d'actuació serà el dels municipis afectats per la catàstrofe ocasionada amb motiu de la Depressió Aïllada en Nivells Alts (DANA) del passat 29 d'octubre de 2024.

L'àmbit temporal d'aplicació d’esta orde s'estendrà al que siga necessari per a assegurar una adequada retirada dels elements insalubres indicats en l'objecte d'esta.

  

València, 21 de novembre de 2024

Salomé Pradas Ten

Consellera de Justícia i Interior

Marciano Gómez Gómez

Conseller de Sanitat